SKRIFTLIG FORESPØRGSEL E-0880/03

af Roberta Angelilli (UEN) til Kommissionen

(21. marts 2003)

Om: Forslag fra Lazios regionalråd om en fond for jordskælvssikring af historiske bygninger

Lazios regionalråd afholdt den 21. november 2002 et ekstraordinært møde i Bruxelles under forsæde af Francesco Storace, som havde deltagelse af Kommissionens formand, Romano Prodi. På mødet behandledes spørgsmålet om jordskælvssikring af bygninger, som indgår i regionens kulturarv, og om overholdelse af sikkerhedsbestemmelser i den forbindelse.

Lazio er i færd med at indlede en undersøgelse af bl.a. historisk og kulturelt værdifulde offentlige bygningers opfyldelse af seismiske bestemmelser og istandsættelse. Midlerne hertil er imidlertid utilstrækkelige, og de seneste tragiske begivenheder har sat fokus på problemet med beskyttelse mod jordskælv også i områder, der er klassificeret som lavrisikoområder. Regionalrådet har på denne baggrund besluttet at anmode EU om at oprette en særlig fond, som eventuelt samfinansieres af regionen, for gennemførelse af de omtalte foranstaltninger.

Offentlige bygninger af historisk og kulturel værdi er ikke udtrykkeligt nævnt i finansieringsbestemmelserne for det samlede programmeringsdokument for Lazio, mål 2, 2000/2006, og er heller ikke omfattet af EUGFL-Lazio.

I sit svar på forespørgsel af 20. november om forebyggelse af jordskælvsrisici i regionen Lazio tilkendegav Kommissionen, at den er rede til at behandle ethvert forslag fra regionale myndigheder om ændring af det gældende programmeringsprogram med henblik på at koncentrere de disponible midler. Kan Kommissionen på denne baggrund oplyse:

1. om der kan tildeles midler til regionen Lazios initiativ inden for rammerne af de allerede godkendte programmer?

2. om Kommissionen allerede er i færd med at overveje foranstaltninger til forebyggelse af jordskælvsfare, navnlig hvad angår bygninger af historisk og kulturel værdi?

3. om det er muligt at oprette en særlig ad hoc-fond til historiske bygninger?

4. om Kommissionen er i besiddelse af undersøgelser om dette specifikke spørgsmål?

Svar afgivet på Kommissionens vegne af Michel Barnier

(23. april 2003)

I enhedsprogrammeringsdokumentet for regionen Lazio, som Den Europæiske Fond for Regionaludvikling (EFRU) medfinansierer i perioden 2000-2006, muliggør foranstaltning I.1 med et budget på 55 mio. EUR gennemførelsen af strukturelle interventioner med henblik på beskyttelse af jorden, hvilket blandt andet har til formål at forhindre naturkatastrofer. Der er navnlig tale om interventioner, der skal sikre en konsolidering af skråninger og vandarbejder.

Hvad angår mere specifikt bygninger af historisk interesse gør foranstaltning III.2 med et budget på 111 mio. EUR det muligt inden for rammerne af del III (udnyttelse af lokale systemer) det muligt at medfinansiere anvendelse og udvælgelse af bygninger af turistmæssig og kulturel interesse, der også vil kunne omfatte sikring af bygninger.

Gennemførelsen af disse interventioner henhører under den regionale administration, der er programforvaltningsmyndighed og i denne egenskab er ansvarlig for især udvælgelsen af projekterne. Kommissionen opfordrer derfor det ærede parlamentsmedlem til at henvende sig til denne myndighed for at indhente nærmere oplysninger om spørgsmålet.

Kommissionen er endvidere ikke i besiddelse af specifikke undersøgelser af spørgsmålet om jordskælvssikring af bygninger af historisk og kulturel interesse. Den agter ikke at oprette en særlig fond til disse bygninger, da de muligheder, som strukturfondenes programmering åbner, gør det muligt for regionerne at imødekomme krav af denne art.

Det skal endvidere bemærkes, at Kommissionen for adskillige år siden gav Den Europæiske Standardiseringsorganisation (CEN) mandat til at udarbejde og udgive en række standarder kaldet eurokodeks (56 standarder) med det formål at kunne kontrollere bygningsværkers mekaniske styrke og stabilitet (bygninger og byggearbejder). En del af disse standarder vedrører specifikt strukturers modstandsdygtighed over for jordskælv. Der er tale om en serie kaldet EN 1998 (design of structures for earthquake resistance). Fem af de seks standarder om dette emne er nu færdiggjort i teknisk henseende og kan underlægges den formelle godkendelsesprocedure.

CEN stiller disse standarder til rådighed, så snart de er vedtaget. Den italienske standardiseringsorganisation (UNI) vil få mulighed for at fremsætte bemærkninger til disse forslag.

Selv om ovennævnte forslag til standarder endnu ikke er endelige, vil det ærede parlamentsmedlem således kunne få dem fra de italienske myndigheder.